CELEX: 32014R0388
Language: sl
Date: 2014-04-10 00:00:00
Title: Izvedbena uredba Komisije (EU) št. 388/2014 z dne 10. aprila 2014 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi

16.4.2014   
            
            
               SL
            
            
               Uradni list Evropske unije
            
            
               L 113/17
            
         IZVEDBENA UREDBA KOMISIJE (EU) št. 388/2014
   z dne 10. aprila 2014
   o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Uredba (EGS) št. 2658/87 določa nomenklaturo blaga (v nadaljnjem besedilu: kombinirana nomenklatura), ki je del Priloge I k tej uredbi.
            
         
               (2)
            
            
               Uvrstitev zamrznjenih in nasoljenih filetov trske (Gadus morhua, Gadus ogac, Gadus macrocephalus) pod tarifni podštevilki 0304 71 10 in 0304 71 90 (zamrznjeni fileti) ali pod tarifni podštevilki 0305 32 11 in 0305 32 19 (nasoljeni fileti) je v veliki meri odvisna od vsebnosti soli v izdelku.
            
         
               (3)
            
            
               Nasoljene trske, znane tudi kot „soljena trska“ ali „sušena in soljena trska“, so tradicionalni izdelek s skupno vsebnostjo soli 12 mas. % ali več, ki so primerne za prehrano ljudi brez dodatne industrijske obdelave. V tem primeru se sol dodaja, da prepoji ribje meso in s tem podaljša rok trajanja izdelka.
            
         
               (4)
            
            
               Fileti trske, ki so bili le zmerno nasoljeni (običajno s skupno vsebnostjo soli približno 2 mas. %, vendar manj kot 12 mas. %), imajo drugačne objektivne lastnosti, saj je dejansko in trajno konzerviranje odvisno predvsem od dodatnih zunanjih postopkov, kot je zamrzovanje.
            
         
               (5)
            
            
               Da bi se zagotovila enotna uporaba kombinirane nomenklature, bi uvrstitev zamrznjenih in nasoljenih filetov trske pod tarifni podštevilki 0304 71 10 in 0304 71 90 ali pod tarifni podštevilki 0305 32 11 in 0305 32 19 morala biti odvisna od postopka, ki zagotavlja dejansko konzerviranje izdelka. To je v skladu s sodno prakso Sodišča, ki je ta kriterij uporabilo za uvrščanje rahlo sušenega in rahlo prekajenega mesa (2).
            
         
               (6)
            
            
               Trske, ki so bile zgolj rahlo nasoljene, je treba zato uvrstiti pod tarifni podštevilki 0304 71 10 in 0304 71 90, če je za preprečevanje kvarjenja izdelka potrebno zamrzovanje. Nasprotno pa bi morali biti fileti trske uvrščeni pod tarifni podštevilki 0305 32 11 in 0305 32 19, če je sol tista, ki zagotavlja konzerviranje izdelka.
            
         
               (7)
            
            
               Zato je treba vstaviti dodatno opombo v poglavje 3 drugega dela kombinirane nomenklature, da se zagotovi njena enotna razlaga po vsej Uniji.
            
         
               (8)
            
            
               Prilogo I k Uredbi (EGS) št. 2658/87 je zato treba ustrezno spremeniti.
            
         
               (9)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   V poglavju 3 drugega dela kombinirane nomenklature, določene v Prilogi I k Uredbi (EGS) št. 2658/87, se vstavi naslednja opomba 1:
   
      
                  „1.
               
               
                  Za tarifni podštevilki 0305 32 11 in 0305 32 19 se fileti trske (Gadus morhua, Gadus ogac, Gadus macrocephalus), katerih skupna vsebnost soli je 12 mas. % ali več, ki so primerni za prehrano ljudi brez nadaljnje industrijske obdelave, štejejo za nasoljene ribe.
                  Vendar se zmrznjeni fileti trske, katerih skupna vsebnost soli je manj kot 12 mas. %, uvrščajo pod tarifno podštevilko 0304 71 10 ali 0304 71 90, kadar je dejansko in trajno konzerviranje odvisno predvsem od zamrzovanja.“
               
            
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 10. aprila 2014
      
         
            Za Komisijo
         
         
            V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  Sodba z dne 31. maja 1979 v zadevi 183/78, Galster proti Hauptzollamt Hamburg-Jonas (Recueil 1979, str. 2003).